b'\n_START_ARTICLE_\nBaffinov otok\n_START_PARAGRAPH_\nBaffinov otok je eden od kanadskih arkti\xc4\x8dnih otokov na severu Kanade, del zveznega ozemlja Nunavut. Od kopenskega dela Kanade ga lo\xc4\x8dujeta Hudsonov preliv na vzhodu in preliv Fury in Hecla na zahodu._NEWLINE_S povr\xc5\xa1ino 507.451 km\xc2\xb2 je najve\xc4\x8dji kanadski otok in peti najve\xc4\x8dji svetovni otok, a je zaradi odro\xc4\x8dne arkti\xc4\x8dne lege redko poseljen in ima manj kot 16.000 stalnih prebivalcev (podatki za leto 2006). Najve\xc4\x8dje naselje je Iqaluit, glavno mesto ozemlja Nunavut, z okrog 6000 prebivalci.\n_START_SECTION_\nGeografija\n_START_PARAGRAPH_\nPovr\xc5\xa1je otoka je raznoliko; vzdol\xc5\xbe severovzhodne obale poteka del t. i. kanadskega \xc5\xa1\xc4\x8dita, razmeroma visoko gorovje iz predkambrijskih kamnin, z najvi\xc5\xa1jim vrhom Mount Odin, visokim 2147 m. Vanj se zajedajo \xc5\xa1tevilni fjordi, kamor se z vrhov stekajo ledeniki. Na zahodu in jugovzhodu je povr\xc5\xa1je ravninsko, z mnogimi jezeri, od katerih sta najve\xc4\x8dji jezeri Nettilling in Amadjuak._NEWLINE_Zaradi izpostavljenosti severnim vetrovom je tu podnebje bistveno hladnej\xc5\xa1e kot v nekaterih drugih delih Arktike z isto zemljepisno dol\xc5\xbeino; povpre\xc4\x8dna letna temperatura je med -7 in -8 \xc2\xbaC in tudi v najtoplej\xc5\xa1em delu leta ne dose\xc5\xbee 10 \xc2\xbaC._NEWLINE_Kamnine otoka so bogate z rudami. Na severozahodnem delu otoka je od leta 1976 deloval rudnik Nanisivik, eden najseverneje le\xc5\xbee\xc4\x8dih rudnikov na svetu, v katerem so kopali srebro, svinec in cink, preden je bil leta 2002 zaprt zaradi izpraznitve najdi\xc5\xa1\xc4\x8da in padanja cen kovin.'